# **Po cestách evanjeliovej zrelosti (6) Mt 16,21-23**

Od tej chvíle začal Ježiš svojim učeníkom vyjavovať, že musí ísť do Jeruzalema a mnoho trpieť od starších, veľkňazov a zákonníkov, že ho zabijú, ale tretieho dňa vstane z mŕtvych. Peter si ho vzal nabok a začal mu dohovárať: "Nech ti je milostivý Boh, Pane! To sa ti nesmie stať!" On sa obrátil a povedal Petrovi: "Choď mi z cesty, satan! Na pohoršenie si mi, lebo nemáš zmysel pre Božie veci, len pre ľudské!"

1. Každý pozornejší čitateľ evanjelia si s ľahkosťou všimne ako prudko sa v jedinej scéne zmení Petrova situácia. V prvej chvíli, ako sme to meditovali v minulom mesiaci, sa mu dostane blahoslavenia – ***blahoslavený si*** *Šimon, Syn Jonášov* ... a vzápätí ... *Choď mi z cesty,* ***Satan***.

2. Učeníci vnímali Ježiša ako niekoho veľkého. Počuli jeho kázanie, videli jeho zázraky. Samozrejme, ako tak čas plynul, čoraz častejšie si kládli otázku, kam to všetko ide, čo z toho všetkého bude. Ježišova veľkosť a sila ich ubezpečovala, že pôjde o niečo krásne a veľké, lebo okolo Ježiša bolo množstvo zástupov a oni, ako jeho najbližší sprievod mali účasť na tejto popularite. Nejeden z nich nadobudol presvedčenie, že spolu s Ježišom môže nastať v Izraeli niečo nové – avšak tieto predstavy boli príliš spojené s pozemskými víťazstvami. Keď Ježiš slávnostne potvrdil svoju mesiášsku identitu, tak tieto predstavy dostali nové krídla. Peter cítil potrebu vziať si Ježiša nabok a dohovoriť mu. Vlastne sa usiloval presvedčiť Ježiša, aby sa pousiloval vyhnúť sa utrpeniu. Pozrime sa však na všetko ešte podrobnejšie

3. **Peter vyčíta Ježišovi**. Už Origenes (III. stor) vo svojom komentári hovorí: Peter považoval za nevhodné, aby Mesiáš, Syn živého Boha podstúpil utrpenie. A taktiež bol presvedčený „že to nemôže byť plán toho Boha, ktorý mu zjavil o Ježišovi, že je Synom živého Boha“, vskutku, poznamenáva Origenes, lebo Otec Petrovi v Cézarey Filipovej nezjavil, že Mesiáš a Boží Syn by mal trpieť.“ Preto ide k Ježišovi ako ten, ktorý interpretuje Božiu vôľu: Nech ti je Boh milostivý, hovorí Peter. Tým akoby povedal, že je presvedčený, že Boh toto nemôže chcieť. V tomto okamihu však Peter úplne zabúda na to, s kým hovorí, koho to chce napomínať. Zabúda však na to, čo mu bolo zjavené: Ježiš je Syn živého Boha. A neuvedomuje si, že svojimi slovami sa stáva podobným tomu, ktorý sa na púšti snažil odkloniť Ježiša od cesty, ktorú mal pre neho pripravenú Otec.

4. **Aj Ján Krstiteľ odrádzal Ježiša od poníženia**. V Novom zákone vidíme aj Jána Krstiteľa, ktorý podobne ako Peter vyjadrí svoj nesúhlas s Kristovým ponížením:  *Vtedy Ježiš prišiel z Galiley k Jordánu za Jánom, aby sa mu dal pokrstiť. Ale* ***Ján mu odporoval*** *a hovoril: "Ja by som sa mal dať tebe pokrstiť, a ty prichádzaš ku mne?" Ježiš mu však povedal: "Len to nechaj, lebo sa patrí, aby sme splnili všetko, čo je spravodlivé."* ***Potom mu už neodporoval****.* (Mt 3,13-15) V tejto scéne je však veľký rozdiel. Ponajprv Ján nie je Ježišovým nasledovníkom, nepočul jeho slová, ktorými zjavil svoj budúci osud. A taktiež ho k tomu núti osobná skromnosť, lebo Ježiš sa ponižuje priamo pred ním. Napokon však uverí Ježišovým slovám, že tak to má byť. Peter mal povolanie ísť za Ježišom, počúvať ho, nasledovať ho, on počul Ježišove slová, keď zjavoval, že musí ísť trpieť do Jeruzalema, ale im neuveril. Ba čo viac, išiel ho odrádzať od tohto plánu po tom, čo počul jeho slovo. Toto odrádzanie, mohli by sme povedať má aj konkrétny fyzický prejav: odvedie ho nabok, prečo od učeníkov, preč z cesty, na ktorej sa nachádza. Teda Peter chce viesť Ježiša a nie nasledovať ho. Tým si Peter vyslúžil prísne pokarhanie, Ján však po úvodných námietkach na Ježišovo slovo plní to, čo mu Ježiš hovorí.

5. **Choď mi z očí.** Tento výraz, spojený s nepríjemným označením Petra ako Satana, vyznieva ako odohnanie Petra. Kontext evanjelia a aj samotný text hovorí, že toto nebolo odmietnutie alebo zavrhnutie Petra. Slová *choď mi z očí* nie sú celkom dokonalým prekladom. Nový, ekumenický preklad hovorí: **Choď za mňa**, zaraď sa, inými slovami nebuď predo mnou, nesnaž sa ma viesť tam, kam chceš ty, ale znovu ma nasleduj, tak si bol povolaný (Poďte za mnou, nasledujte ma zaznelo pri brehu Galilejského jazera). To znamená tiež prijať Ježišovu cestu.

6. Tento príklad nám hovorí, že kresťan na svoje ceste s Kristom sa ľahko môže premeniť z nasledovníka na vodcu, ktorý chce určovať cestu. Preto sa zrelý kresťan nikdy neuspokojí s tým, že objavil o Bohu krásne veci, ale svoje rozhodujúce úsilie venuje tomu, aby prijal Ježišovu cestu. Sme schopní zažiariť a Boh cez nás môže povedať pekné veci, ale je tu aj druhý rozmer, veľmi dôležitý: nestávať sa falošným interpretom Božej cesty mimo Krista. Ľudské zmýšľanie sa môže v nás kedykoľvek prejaviť. Prvým bodom našej meditácie dnes môže byť aj prosba k Ježišovi, aby nás vedel napomenúť, keď si ho dovolíme ťahať mimo cesty a robiť mu výčitky. Tam sa nachádzame vždy vtedy, keď sme ustráchaní, nespokojní, keď chceme kresťanstvo úspechu a pohody, presne také, aké predkladal Ježišovi na púšti Pokušiteľ. Nech nám pomôže vrátiť sa za neho a nasledovať ho.

7. Zrelý kresťan sa učí prijímať Ježišovu cestu k poníženosti a utrpeniu. Celá pôstna doba nás k tomu bude viesť. Je tu však ešte jeden detail, ktorý ušiel Petrovi a následne sa stráca z očí aj nám. Ježiš nehovorí o utrpení bez toho, aby nehovoril o zmŕtvychvstaní. Nesmieme stratiť úzke spojenie týchto dvoch skutočností. Cesta utrpenia nemá posledné zastavenie v smrti, ale v novom živote, je len prechodom do nového osláveného života.

8. **Peter, prvý z apoštolov**. V Petrovej postave nás evanjelium učí, aby sme sa nebáli ani svojich chýb a omylov. Isto nám prinesú trochu zahanbenia, ale, z Božieho milosrdenstva, nám neodnímajú to, čo máme. Práve naopak, učia nás pokore a čistej láske. Peter, ale aj ostatní učeníci sa ešte dlho budú učiť prijať túto Ježišovu cestu a mať na nej účasť. To je povzbudenie aj pre nás, aby sme si nemysleli, že keď počujeme ostré slová na našu adresu, keď cítime Božie napomenutia alebo aj my sami sa hneváme na seba, že to je posledné slovo. Tí, ktorí zrelo nasledujú Krista vedia, že jeho láska k nám sa nemení ani vtedy, keď sa nám musí povedať pravdu o tom, čo robíme alebo ako zmýšľame. A naše blahoslavenstvo – tak ak jeho – zostane, aj napriek tomu, že naše ľudské zmýšľanie a slabosti nás často vedú k tomu, aby sme s ním rozprávali a vnucovali mu naše predstavy. A aké je naše blahoslavenstvo? V evanjeliu ich nachádzame aspoň dve:

* Blažení, čo nevideli a uverili (Jn 20,29)
* Ale blahoslavené sú vaše oči, že vidia, aj vaše uši, že počujú. Veru, hovorím vám: Mnohí proroci a spravodliví túžili vidieť, čo vidíte vy, ale nevideli, a počuť, čo vy počúvate, ale nepočuli. (Mt 13,16-17)

1. Ako sa mi darí prijímať Ježišovu cestu poníženia a neúspechov?

2. Viem prijať napomenutia?

3. Viem premeniť moje omyly a pády na pokoru?